stanford-oval/wikipedia huggingface dataset:
הפיגוע במנצ'סטר ארנה (2017)
הפיגוע

כשברקע הפיגוע בווסטמינסטר במרץ 2017 בו נהרגו 5 אנשים, הפיגוע במנצ'סטר ארנה התרחש בסביבות השעה 22:30 בכניסה לאולם ההופעות "מנצ'סטר ארנה", בתום הופעתה של זמרת הפופ אריאנה גרנדה שבה נכחו כ-20 אלף צופים. הפיגוע בוצע על ידי סלמאן רמדאן עבידי, אזרח בריטי ממוצא לובי. ארגון המדינה האסלאמית נטל אחריות לפיגוע. בשנת 2019 חשם אבידי, אחיו של סלמאן רמדאן עבידי, נעצר בלוב והוסגר לבריטניה. הוא נשפט ל-55 שנות מאסר לאור עזרה לאחיו בארגון הפיגוע.
זה היה הפיגוע הגדול ביותר בממלכה המאוחדת מאז הפיגועים בלונדון (2005), בהם נהרגו 52 בני אדם בסדרת פיצוצים במטרו ובאוטובוסים של לונדון.
לאחר הפיגוע

בעקבות הפיצוץ הושבתה תחנת ויקטוריה (אנ') הסמוכה, וכוחות הביטחון סגרו את הכניסות והיציאות מהתחנה. בחקירת המשטרה עלה חשד שהמחבל המתאבד היה חלק מרשת טרור, ונעצרו 14 חשודים אחרים בחשד שסייעו לפיגוע על ידי הרשויות בבריטניה, כאשר 2 מתוכם שוחררו תוך זמן קצר ללא אישומים, בנוסף לאחיו של המחבל שנעצר על ידי כוחות מקומיים בלוב. הדלפת שמו של המחבל ותמונת הפצצה בה השתמש לתקשורת האמריקאית, זמן קצר לאחר הפיגוע, עוררה מתחים בין הממשלה הבריטית למקבילתה בארצות הברית.
ראשת ממשלת בריטניה תרזה מיי אמרה לאחר הפיצוץ כי "מחשבותינו עם הקורבנות, הפצועים, ועם בני משפחותיהם", והוסיפה כי "אנחנו עושים את מרב המאמצים כדי לקבל את המידע המלא של מה שנחקר על ידי המשטרה כאירוע טרור". המפלגה השמרנית שבראשותה הודיעה כי היא משעה את קמפיין הבחירות בעקבות הפיגוע.
בעקבות הפיגוע החליטה הזמרת אריאנה גרנדה לבטל את ההופעות שתוכננו לה בסיבוב האירופי שלה.
זמן קצר לאחר הפיגוע, מוחמד תווחידי, פעיל איסלמי שמתגורר באוסטרליה הצהיר בריאיון טלוויזיה שתעמולה איסלמית גורמת לצעירים להאמין שביצוע פעולות טרור תביא אותם לגן עדן.
One Love Manchester

One Love Manchester (בתרגום לעברית: אהבה אחת מנצ'סטר) היה מופע צדקה וספיישל טלוויזיוני בריטי שנערך ב-4 ביוני 2017 (שבועיים לאחר הפיגוע) ואורגן על ידי גרנדה בתגובה לפיגוע, המופע התקיים באצטדיון הקריקט באולד טראפורד במנצ'סטר ושודר ב-BBC One עם המנחים הבריטיים שרה קוק ואורה אובודה. במופע השתתפו 50,000 איש. בין הזמרים האורחים נכללו ג'סטין ביבר, הבלאק אייד פיז, קולדפליי, מיילי סיירוס ממפורד אנד סאנז, נייל הורן, ליטל מיקס, קייטי פרי, טייק ד'את, אימוגן הייפ, פארל ויליאמס, רובי ויליאמס וליאם גלאגר.
רווחים מהאירוע נתרמו לקרן החירום We Love Manchester, אשר הוקמה על ידי מועצת העיר מנצ'סטר והצלב האדום הבריטי לאחר הפיגוע ב-22 במאי, בו נהרגו 22 אנשים ונפצעו יותר מ-100. הכספים יסייעו לקרבנות ולמשפחותיהם. הצלב האדום הבריטי דיווח כי קיבל יותר מ-10 מיליון יורו (13 מיליון דולר) בתרומות ב-12 השעות שלאחר המופע. למרות הבדלי הזמן, רשתות טלוויזיה של לפחות 50 מדינות שונות שידרו את המופע בשידור חי, אשר בו זמנית שודר בשידור חי בפלטפורמות שונות, כולל טוויטר, פייסבוק ו-YouTube. זהו המשדר הנצפה ביותר בבריטניה ל-2017, עם כ-14 מיליון צופים בממוצע ו-22 מיליון צופים בשיא השידור.
ראו גם

מתקפת הטרור בלונדון (יוני 2017)
One Love Manchester
Haunted

| --- | --- |

 סינגל שיווקי בביצוע טיילור סוויפט
 מתוך האלבום Speak Now
 יצא לאור:  25 באוקטובר 2010
 תאריך הקלטה:  2009–2010
 סוגה:  קאנטרי פופ • קאנטרי רוק
 שפה:  אנגלית
 אורך:  4:02
 חברת תקליטים:  ביג משין
 כתיבה:  טיילור סוויפט
 לחן:  טיילור סוויפט 
 הפקה:  סוויפט, נייתן צ'פמן
 
"Haunted" (בעברית: "רָדוּף רוּחוֹת") הוא שיר שהוקלט על ידי הזמרת-יוצרת האמריקאית טיילור סוויפט, מתוך אלבום האולפן השלישי שלה, Speak Now. השיר יצא לאור ב-25 באוקטובר 2010, בסמוך לצאת האלבום, על ידי חברת התקליטים ביג משין רקורדס, כסינגל שיווקי רשמי מתוך האלבום. סוויפט כתבה את השיר לבדה והפיקה אותו ביחד עם נייתן צ'פמן. מבחינה מוזיקלית, הוא מאופיין בסוגות מוזיקליות כמו קאנטרי פופ וקאנטרי רוק. מבחינה לירית, מילותיו עוסקות בסיום מערכת יחסים ובתקופה שלאחר מכן.
אף על פי שלא יצא כסינגל, הצליח "Haunted" להגיע למקום השמיני במצעד שירי הקאנטרי הדיגיטליים. כבר ביציאתו של השיר, הופנו כלפיו ביקורות חיוביות רבות מטעם כתבי עת ואתרי מוזיקה שונים. מבקרי המוזיקה כינו אותו כ"בלדת פאוור תזמורתית" והוסיפו שהוא "להיט פוטנציאלי שמסתתר בין שירי האלבום". בנוסף לכך, הוא דורג במקום ה-122 ברשימת "כל 206 השירים של טיילור סוויפט, לפי דירוג", שפורסמה על ידי רוב שפילד ברולינג סטון, בשנת 2021, ובמקום ה-54 ברשימה דומה שפורסמה ב-Paste.
סוויפט ביצעה את "Haunted" ב-25 בנובמבר 2010, במהלך ספיישל חג ההודיה: Taylor Swift – Speak Now. אותו המאורע היה ספיישל טלוויזיוני ששודר על ידי NBC. במהלך הספיישל, ביצעה גם את "Mine",‏ "Sparks Fly",‏ "The Story of Us",‏ "Long Live",‏ "Mean",‏ "Back to December",‏ "Enchanted" ו-"Speak Now". בהמשך, יצאה לסיבוב ההופעות השני שלה, "Speak Now World Tour", בין 9 בפברואר 2011 – 18 במרץ 2012, במהלכו ביצעה באופן קבוע את השיר.
רקע וכתיבה

ב-"Hunted", טיילור סוויפט עוסקת במערכת יחסים ישנה שהתפרקה; אותו הבחור שהיה עימה, כמו גם הקשר הרומנטי עצמו, "ירדפו" אותה עד סוף חייה ומכאן, נגזר שמו. במהלך סיבוב ההופעות "Speak Now World Tour", ביצעה אותו סוויפט כשהיא לבושה בשמלה כהה וקרועה, תוך הדגשת הדרמטיות שהוא מכיל.
סוויפט דיברה על השיר ואמרה כי:
"השיר הוא בעצם הרגע שבו את מבינה שהאדם שאת מאוהבת בו נעלם במהירות ואת לא יודעת מה לעשות, תוך שבפרק הזמן הזה [באותו השלב של האהבה, שם היא הולכת ונעלמת], הזמן נע כל כך לאט. הכל תלוי במה שכתבת באותה הודעת הטקסט האחרונה ששלחת לו. הסיטואציה הזו קורעת לב וטרגית, כי במהלכה את רק אומרת לעצמך שהדבר לא יצליח ומנסה להכחיש אותו. [אותו הבחור] כאשר אני [סוויפט] עברתי את זה, קמתי באמצע הלילה וכתבתי את השיר הזה".
ניתוח מוזיקלי

השיר נכתב בסולם פה מז'ור ומספר הפעימות לדקה שלו הוא 162. סוויפט הסבירה מדוע השתמשה בקטע מיתרים בשיר הזה ואמרה כי:
"רציתי שהמוזיקה והתזמור ישקפו את עוצמת הרגש שעליו השיר מתבסס, אז הקלטנו חלקים עם פול בקמסטר באולפני קפיטול בלוס אנג'לס. זו הייתה חוויה מדהימה – הליך ההקלטה של כל כלי הנגינה השונים, בדגש על כלי המיתר הדומיננטיים, הצליחו בסופו של דבר לדעתי, לתפוס את תחושת הבלבול העזה והכאוטית שחיפשתי".
בנוסף לכך, השיר מכיל בתוכו את סוגת הקאנטרי פופ, אך סוגת הקאנטרי רוק היא זו שמאפיינת את רובו ואת רוב קטעי המיתרים שבו (שמבוצעים על ידי גיטרה חשמלית), מה שמבדיל אותו משאר שירי האלבום.
משמעות > בית ראשון

בשורה הראשונה של השיר, מספרת סוויפט על מערכת יחסים שסופה קרב ובא, כשהיא אומרת "אתה ואני הולכים על קו שביר". בהמשך, היא מצהירה שהיא ידעה שכך זה ייגמר, אך אומרת שהיא לא חשבה שהיא תחייה כדי לראות את זה קורה. היא מדברת על העובדה שהיא מהצד שלה חשבה שמערכת היחסים שלהם תחזיק מעמד, כך שהיא בכלל לא תצטרך להיות בסיטואציה הזו.
בשורות הבאות, היא מתארת את הסיטואציה אליה נקלעה; "הכול מתחיל להיות חשוך ושקט" ולבסוף, מכריזה שהיא לא מסוגלת לבטוח באף אחד יותר. את הבית היא סוגרת בחרטה רבה, היות שהיא מודעת לכך שכל מה שהולך לקרות לאחר הפרידה, הולכת להיות טעות גדולה, כפי שהיא עצמה שרה בשיר, "And it's coming over you like it's all a big mistake".
משמעות > פזמון > קדם-פזמון

בקדם-פזמון, סוויפט שרה על הפחד מלאבד את בן הזוג שלה, תוך שהיא מצהירה שהיא נחושה לדאוג שזה לא יקרה ותפעל על מנת שזה לא יקרה. השורה "לא אאבד אותך שוב" מרמזת כי מערכת היחסים שלהם התפרקה בעבר, אך הם חזרו להיות יחד בסוף, דבר שמצביע על כך שהיא עוד נשארה אופטימית בנוגע למערכת היחסים הזו ובכוונותיה להמשיך אותה.
לקראת סוף קדם-הפזמון, היא אומרת "Something's made your eyes go cold"; את מוטיב "העיניים המתקררות", היא שילבה בכמה שירים נוספים שיצאו במהלך הקריירה שלה, ביניהם "Stay Beautiful" שלקוח מאלבום הבכורה שלה Taylor Swift, ו-"I Know Places" שלקוח מאלבום האולפן החמישי שלה, 1989.
משמעות > פזמון > הפזמון

בפזמון עצמו, סוויפט בוכה מהייאוש שאופף אותה ומהכמיהה העזה שיש לה כלפי בן הזוג שלה, תוך שהיא מייחלת לכך שהם יחזרו להיות ביחד. היא מוסיפה שלדעתה, היא יודעת מה יגרום להם להיות מאושרים, אך ממשיכה ושרה שייתכן שנמאס לו מהקשר ושהוא אינו חושב שהם יכולים להיות מאושרים יותר ביחד, מה שמוביל אותה להסיק שמערכת היחסים הזו אבודה. בזמן הזה שהוא חושב על להמשיך הלאה, היא נשארת עם הזיכרונות שלהם מפעם, תוך שהיא מרגישה תחושות שונות כמו עצב, דיכאון קליני ורצון עז לכך שהמצב יחזור להיות כפי שהיה. בין היתר, היא מוסיפה שהמצב שהיא שרויה בו הוא להיות "רדופה על ידי רוחות" ומכאן, שם השיר.
משמעות > בית שני

את הבית השני, פותחת סוויפט בשורה "עמדתי שם והסתכלתי עליך הולך", מה שמרמז על זה שהם ניסו לפתור את הבעיות אך זה הסתיים בכך שהוא הלך והיא נותרה שם לבדה. היא מוסיפה "מכל מה שהיה לנו; אני עדיין מתכוונת לכל מילה שאמרתי לך", מה שמחזק את עצם העובדה שהיא אינה רוצה שהקשר ביניהם יסתיים בצורה שכזו. היא מוסיפה שאת כל הדברים הטובים שהם חוו יחד, היא כן מעוניינת לזכור ובהמשך השיר מפרטת על כך שהיא כלל לא חשבה שהיא "תחיה כדי לראות את מערכת היחסים הזו נשברת".
מכאן, מגיעה נקודת השיא בשיר: סוויפט שרה על כך שיש לה בן זוג חדש. עם זאת, היא שרה "הוא [בן הזוג החדש] ינסה לשכך לי את הכאב; והוא פשוט יכול לגרום לי לחייך; אבל הלוואי שזה היית אתה במקומו". כלומר, בן זוגה החדש מצליח לגרום לה לחוות שוב אושר ואהבה, אך היא מצהירה שהוא לעולם לא יגיע או יהיה כמו הקודם שלה, מה שמצביע על כך שהיא טרם התקדמה הלאה.
משמעות > פזמון שני > קדם-פזמון שני

בקדם-הפזמון הראשון, שרה סוויפט "Whoa, holding my breath", אך בקדם-הפזמון השני, היא שרה "Oh, holding my breath", דבר שמצביע על כך שקדם-הפזמון הזה יהיה שונה מהראשון, מה שמהווה את ההתקדמות של סוויפט מבן הזוג הראשון שלה. היא ממשיכה ושרה "Won't see you again". ניגוד מוחלט לשורה השנייה בקדם-הפזמון הראשון, "Won't lose you again". כלומר, היא התקדמה הלאה ממה שהיה לה ומרגשות של עצב וגעגועים, היא עוברת לרגשות של זעם וכעס, עד כדי כך שהיא שרה על כך שהיא כבר אינה מעוניינת לראות את בן הזוג הראשון שלה שוב.
בסוף קדם-הפזמון הראשון שרה סוויפט "Something's made your eyes go cold", אך בניגוד מוחלט בקדם-הפזמון השני היא שרה "Something keeps me holding onto nothing". אותה השורה ספגה ביקורות חיוביות מטעם מבקרי המוזיקה, שחלקם טענו שמדובר בשורה הטובה ביותר בשיר ובאחת מהשורות הטובות ביותר שסוויפט כתבה במהלך הקריירה שלה.
משמעות > פזמון שני > הפזמון השני

הפזמון השני הוא בדיוק כמו הפזמון הראשון. סוויפט בחרה שלא להוסיף או לשנות משהו ממנו, היות שלמרות הרגשות האופפים אותה, היא עצמה עדיין לא יודעת מה להרגיש. לכן, את קדם-הפזמון השני היא החליטה לשנות, אך את הפזמון הזה שמגיע ישר אחריו, היא בחרה להשאיר כפי שהוא, תוך שבפעם השלישית שהפזמון מבוצע ("הפזמון השלישי") היא מוסיפה רק את השורה "(Oh, oh, oh, oh, oh, oh, oh, oh, oh)" ולא משנה דבר מה נוסף.
משמעות > גשר מוזיקלי

בגשר המוזיקלי של השיר, שהוא גם נקודת השיא בו, שרה סוויפט "אני יודעת; אני יודעת; אני פשוט יודעת; אתה לא נעלם, אתה לא יכול להיעלם, לא". כלומר, בקטע השיא של השיר, מודה סוויפט שלמרות הכול ואף על פי שהיא כבר השיגה לעצמה בן זוג חדש וחיים חדשים, היא עדיין לא התקדמה כמו שהיא חשבה שהיא תתקדם, אלא עצרה במקום ופשוט ניסתה להדחיק את הרגשות שלה כלפי בן הזוג הראשון שלה. היא מציגה את נוכח העובדה שהוא כבר המשיך הלאה בחיים שלו ורק היא, עדיין חושבת שאולי יכול לקרות פה משהו שישנה את המצב.
משמעות > אאוטרו

באאוטרו של השיר, מגלים כי היא תמיד הייתה מודעת לחוסר המהות והתכלית של מערכת היחסים שלהם אך עם זאת, היא מעולם לא חשבה שזה יסתיים בשיברון לב. צמד המילים "fragile line", שמופיע בשורה הראשונה באאוטרו, יכול להיות השוואה לאותו החבל הדק שהשניים כביכול הלכו עליו. (אותו החבל הדק שהוזכר בתחילת השיר) סוויפט מציגה את נוכח העובדה שמערכת היחסים ביניהם הייתה ממש כמו ללכת על חבל דק. כלומר, מערכת יחסים לא רגועה ומתוחה שהושוותה לביטוי הידוע "walk on eggshells" שמשמעותו, "ללכת על ביצים". בסופו של דבר, גם סוויפט וגם בן הזוג שלה נשברו והיחסים הגיעו לקצם, תוך שלא הייתה "רשת ביטחון" שריככה את שיברון הלב.
כמו כן, האמירה שהיא לא חשבה שהיא "תחיה כדי לראות את מערכת היחסים הזו נשברת", מרמזת שהיא חשבה שהם יבלו את שארית חייהם יחד. היא חשבה שהמוות יהיה מה שיפריד ביניהם. בתחילת השיר, היא כן סיימה את המשפט "But I never thought I'd live to see it break" אך בסוף, היא משנה את המשפט במקצת ואומרת "Never thought I’d live to see it….", מה שמותיר את השיר עם סוף פתוח. הליריקה שהיא משתמשת בה במהלך השיר, דומה לזו של השיר "Last Kiss", שמופיע ב-Speak Now לאחר "Haunted".
את השיר מסיימת סוויפט במשפט "Just like our last….."; סיום השיר במשפט לא גמור מסמל שהיא חושבת שהקשר ביניהם נקטע וייתכן שמדובר בטעות שאפשר לתקן ואף לא הייתה צריכה לקרות. העובדה שהיא התחילה את השיר בשורה הזו וסיימה את השיר איתה (היא לא השתמשה בה במהלך השיר עצמו), מראה שזו הנקודה העיקרית שהיא מנסה להעביר. השורות הללו מסכמות את השיר ככלל.
ביקורת

באתר CelebMix נכתב כי: "לשיר יש את כל האלמנטים הנכונים להפוך ללהיט. בבסיסו, זהו שיר עצוב ועמוק שמשדר ייאוש ובלבול, תוך שהוא מאוד דרמטי ומנופח. בשיר, שרה סוויפט על סיום מערכת יחסים שהיא עדיין נאחזת בה, תוך שהיא מרגישה "רדופת רוחות". בנוסף, אם מסתכלים מקרוב על שורות כמו "אל תשאיר אותי ככה", "משהו השתבש נורא", ו"מעולם לא חשבתי שאראה את זה נשבר", ניתן לראות שהפרידה הותירה שאלות בלתי פתירות". עוד נכתב שם כי: "השורה הבולטת והקריטית ביותר בשיר היא "Something keeps me holding on to nothing", שמסכמת את המסר קורע הלב שלו".
רוב שפילד מרולינג סטון הפנה כלפי השיר ביקורת חיובית מאוד ודירג אותו במקום ה-83 ברשימת "השירים הטובים ביותר של טיילור סוויפט, לפי הסדר", שפרסם בשנת 2019. הרשימה פורסמה בעקבות חזרתה של סוויפט לעולם המוזיקה עם אלבום האולפן השביעי שלה, Lover. בין היתר, ציין שהשורה "Something keeps me holding on to nothing", היא החזקה והאהובה עליו ביותר מהשיר. שפילד עדכן את הרשימה בשנה שלאחר מכן, כאשר דירג את השיר במקום ה-93. בנובמבר 2021, פורסמה הרשימה המעודכנת, שכללה את כל 206 שיריה של סוויפט, במסגרתה דורג "Haunted" במקום ה-122.
ביקורת > רשימות כל הזמנים וסוף שנה

| ארגון | רשימה | מיקום | מקור |
| --- | --- | --- | --- |
| אינדפנדנט | 100 רצועות האלבומים של טיילור סוויפט - מדורגות | 85 |  |
| רולינג סטון | כל 206 השירים של טיילור סוויפט, לפי דירוג | 122 |  |
| BuzzFeed | 167 השירים הטובים ביותר של טיילור סוויפט, לפי דירוג | 80 |  |
| NME | השירים הטובים ביותר של טיילור סוויפט, לפי דירוג | 138 |  |
| Paste | 158 השירים הטובים ביותר של טיילור סוויפט, לפי דירוג | 54 |  |
| Vulture | 179 השירים הטובים ביותר של טיילור סוויפט, לפי דירוג | 114 |  |
הצלחה מסחרית

אף על פי שלא יצא כסינגל, זכה השיר להצלחה רבה, תוך שנכנס למצעדים, נמכר במאות אלפי עותקים וצבר השמעות וצפיות רבות ברשתות הזרמות המדיה השונות. במצעדי הבילבורד זכה להצלחה רבה, כאשר ב-13 בנובמבר 2010, הצליח להתברג במקום השמיני במצעד שירי הקאנטרי הדיגיטליים והיה לאחד מהשירים הבודדים בהיסטוריה של אותה העת, שהצליחו לעשות זאת מבלי שיצאו כסינגלים. בשבועות שלאחר מכן, חווה ירידה במצעד היות שלא קודם בשום צורה שהיא, אך עם זאת, הצליח לשהות בו במשך חמישה שבועות בסך הכול והיה לאחד מהשירים המצליחים ביותר באלבום.
במצעד שירי הקאנטרי הדיגיטליים הקנדיים, התברג במקום ה-36 ושבוע לאחר מכן, יצא מהמצעד מאותה הסיבה שצוינה קודם לכן. במצעד השירים הדיגיטליים האמריקאים התברג במקום ה-38, תוך שהצליח לשהות במצעד במשך שבועיים רצופים. במצעד קנדה הוט 100 זכה להצלחה רבה כאשר התברג במקום ה-61, תוך שבמצעד הבילבורד הוט 100 התברג במקום ה-63 והיה לאחד מהשירים היחידים בהיסטוריה של אותה העת שהצליחו להיכנס למיקום גבוה שכזה במצעד, מבלי שיצאו כסינגלים. בהמשך, הופצה גרסת תקליטור שלו, עם עטיפה נלוות מיוחדת שהייתה זמינה לרכישה ברחבי העולם ועלתה ל-Discogs במהלך השנים.
ב-11 בדצמבר 2017, העניק באופן רשמי איגוד תעשיית ההקלטות האמריקאי (RIAA) את תואר הזהב לשיר, על מכירות של למעלה מ-500,000 עותקים במדינה, דבר שהופך אותו לאחד מהשירים הנמכרים ביותר במדינה בשנת 2010 ולאחד מהשירים הנמכרים ביותר מתוך האלבום. כמה שנים מצאתו עלה השיר לרשת הזרמת המדיה ספוטיפיי, תוך שהצליח לצבור שם למעלה מ-25 מיליון השמעות. קליפ המילים שלו פורסם לראשונה ביוטיוב ב-11 במאי 2015, תוך שהצליח לצבור למעלה מארבע מיליון צפיות. הווידאו קליפ הלא רשמי שלו, הועלה ליוטיוב במרץ 2011, והצליח לצבור למעלה מ-1.5 מיליון צפיות.
הופעות חיות

סיבוב ההופעות של סוויפט, The Eras Tour, החל במרץ 2023 ובכל מופע סוויפט ביצעה שני שירי הפתעה. שירי הפתעה אלו מבוצעים במהלך מיני סט אקוסטי ואינם חוזרים על עצמם לאורך סיבוב ההופעות, למעט במקרה של טעויות במהלך הופעות. סוויפט הביעה את כוונתה לנגן שירים שונים בכל ערב כדי לספק חוויות ייחודיות למעריצים. "Haunted" בוצע בפורד פילד בדטרויט, ב-9 ביוני 2023 יחד עם השיר "I Almost Do".
מיקומי שיא

|   ‏‏‏  מצעדים ודירוגים (2010)> מדינה |   ‏‏‏  מצעדים ודירוגים (2010)> מצעד |   ‏‏‏  מצעדים ודירוגים (2010)> מיקום שיא |   ‏‏‏  מצעדים ודירוגים (2010)>  |
| --- | --- | --- | --- |
|  ארצות הברית | בילבורד הוט 100 | 63 |  |
|  ארצות הברית | מצעד שירי הקאנטרי הדיגיטליים | 8 |  |
|  ארצות הברית | מצעד השירים הדיגיטליים | 38 |  |
|  קנדה | קנדה הוט 100 | 61 |  |
|  קנדה | מצעד השירים הדיגיטליים | 36 |  |
נתוני מכירות

| מקום | תארים | מכירות |
| --- | --- | --- |
| אוסטרליה (ARIA) | זהב | 35,000 |
| ארצות הברית (RIAA) | זהב | 500,000 |
 מכירות + הזרמת מדיה בלבד
Haunted (Taylor's Version)

| --- | --- |
 שיר בביצוע טיילור סוויפט
 מתוך האלבום Speak Now (Taylor's Version)
 יצא לאור:  7 ביולי 2023
 תאריך הקלטה:  2022–2023
 סוגה:  קאנטרי פופ • קאנטרי רוק
 שפה:  אנגלית
 אורך:  4:05
 חברת תקליטים:  ריפבליק
 כתיבה:  טיילור סוויפט
 לחן:  טיילור סוויפט 
 הפקה:  טיילור סוויפט, כריסטופר רו
 
לאחר שחתמה על חוזה הקלטות חדש עם ריפבליק רקורדס החלה סוויפט להקליט מחדש את ששת אלבומי האולפן הראשונים שלה. ההחלטה באה בעקבות הסכסוכה עם מנהלה החדש של ביג משין רקורדס, סקוטר בראון, שרכש את זכויות המאסטרינג של יצירותיה. בהקלטות החדשות של אלבומיה הייתה לסוויפט בעלות מלאה על המאסטרינג.
"Haunted (Taylor's Version)" (בעברית: "רָדוּף רוּחוֹת (גרסתה של טיילור)") היא הקלטה חוזרת של "Haunted". היא יצאה לאור על ידי סוויפט ב-7 ביולי 2023, באמצעות חברת התקליטים ריפבליק רקורדס, ביחד עם שאר שירי Speak Now (Taylor's Version), ההוצאה החוזרת של אלבומה משנת 2010.
Haunted (Taylor's Version) > מיקומי שיא

|   ‏‏‏  מצעדים ודירוגים (2023)> מדינה |   ‏‏‏  מצעדים ודירוגים (2023)> מצעד |   ‏‏‏  מצעדים ודירוגים (2023)> מיקום שיא |   ‏‏‏  מצעדים ודירוגים (2023)>  |
| --- | --- | --- | --- |
|  עולמי | בילבורד גלובל 200 | 53 |  |
|  אוסטרליה | מצעד הסינגלים האוסטרלי | 48 |  |
|  ארצות הברית | בילבורד הוט 100 | 50 |  |
|  ניו זילנד | המצעד הניו זילנדי הרשמי | 40 |  |
|  קנדה | קנדה הוט 100 | 55 |  |
היסטוריית יציאות לאור

| אזור | תאריך יציאה | פורמט | חברת תקליטים | מקור |
| --- | --- | --- | --- | --- |
| כלל העולם | 25 באוקטובר 2010 | הורדה דיגיטלית | ביג משין |  |
| קולומביה | נובמבר 2010 | תקליטור | יוניברסל מיוזיק גרופ |  |
| כלל העולם | 9 ביוני 2017 | הזרמת מוזיקה | ביג משין |  |
ביאורים

↑  התואר ניתן לגרסה האקוסטית של השיר.
Vertigo

ערך זה עוסק באלבום מוזיקה. אם התכוונתם למשמעות אחרת, ראו .
Vertigo (בעברית: סְחַרחוֹרֶת) הוא אלבום הבכורה של הזמרת-יוצרת האנגליה גריף. האלבום יצא לאור ב-12 ביולי 2024, על ידי חברת התקליטים וורנר רקורדס. אלבום זה נוצר בעקבות צאת המיני-אלבומים של גריף Vert1go vol. 1 ‏(2023) ו-Ver2igo Vol. 2 ‏(2024), המרכיבים יחד את האלבום לצד שש רצועות נוספות. הסינגל והרצועה הראשית של האלבום, "Vertigo", יצא לאור-31 באוגוסט 2023. לאחר הסינגל יצאו "Miss Me Too" ו-"Anything". במקור היה אמור לצאת ב-19 ביולי 2024, הוצאת האלבום נדחקה בשבוע אחד קדימה.
רשימת רצועות

| Vertigo> מס' | Vertigo> שם | Vertigo> משך | Vertigo>  | Vertigo>  | Vertigo>  | Vertigo>  | Vertigo>  | Vertigo>  | Vertigo>  |
| --- | --- | --- | --- | --- | --- | --- | --- | --- | --- |
| 1. | Vertigo  | 3:00 |  |  |  |  |  |  |  |
| 2. | Miss Me Too  | 3:02 |  |  |  |  |  |  |  |
| 3. | Into The Walls  | 3:09 |  |  |  |  |  |  |  |
| 4. | 19th Hour  | 3:30 |  |  |  |  |  |  |  |
| 5. | Astronaut  | 3:35 |  |  |  |  |  |  |  |
| 6. | Anything  | 3:05 |  |  |  |  |  |  |  |
| 7. | Pillow in My Arms  | 3:16 |  |  |  |  |  |  |  |
| 8. | Cycles  | 2:59 |  |  |  |  |  |  |  |
| 9. | Tears for Fun  | 3:16 |  |  |  |  |  |  |  |
| 10. | Hiding Alone  | 3:48 |  |  |  |  |  |  |  |
| 11. | Hole in My Pocket  | 2:40 |  |  |  |  |  |  |  |
| 12. | Everlasting  | 2:54 |  |  |  |  |  |  |  |
| 13. | So Fast  | 2:30 |  |  |  |  |  |  |  |
| 14. | Where Did You Go  | 3:23 |  |  |  |  |  |  |  |
| משך כולל: | משך כולל: | 44:07 |  |  |  |  |  |  |  |
| Vertigo (HMV exclusive) extended> מס' | Vertigo (HMV exclusive) extended> שם | Vertigo (HMV exclusive) extended> משך | Vertigo (HMV exclusive) extended>  | Vertigo (HMV exclusive) extended>  | Vertigo (HMV exclusive) extended>  | Vertigo (HMV exclusive) extended>  | Vertigo (HMV exclusive) extended>  | Vertigo (HMV exclusive) extended>  | Vertigo (HMV exclusive) extended>  |
| --- | --- | --- | --- | --- | --- | --- | --- | --- | --- |
| 15. | Broke Down On the Backstreet  | 2:15 |  |  |  |  |  |  |  |
| 16. | Eleven  | 2:52 |  |  |  |  |  |  |  |
| 17. | Astronaut (Original Version)  | 2:59 |  |  |  |  |  |  |  |
| משך כולל: | משך כולל: | 53:13 |  |  |  |  |  |  |  |
היסטוריית יציאות לאור

| אזור | תאריך יציאה | פורמט (ים) | גרסה | חברת תקליטים | מקור |
| --- | --- | --- | --- | --- | --- |

| כלל העולם | 12 ביולי 2024 | תקליטור • תקליט • הורדה דיגיטלית • סטרימינג • קלטת שמע | סטנדרטית | וורנר רקורדס |  |
| הממלכה המאוחדת | 12 ביולי 2024 | תקליטור | HMV-exclusive | וורנר רקורדס |  |
הערות שוליים

↑  Dunworth, Liberty (2023-09-05). "Taylor Swift shouts out Griff's new song 'Vertigo'". NME (באנגלית בריטית). נבדק ב-2024-07-10.
↑  "Griff brings forward release date of her debut album, Vertigo". The Line of Best Fit (באנגלית אמריקאית). נבדק ב-2024-07-10.
↑  "Vertigo (hmv Exclusive) CD + Extra Tracks + Signed Poster". HMV.
↑ Vertigo release formats:
"Vertigo Cassette". Griff Official Shop.
"Vertigo Transparent Petrol Bio Vinyl". Griff Official Shop.
"Vertigo CD zine". Griff Official Shop.
↑  "Griff – Vertigo (hmv Exclusive) CD + Extra Tracks + Signed Poster". HMV. ארכיון מ-12 ביולי 2024. נבדק ב-12 ביולי 2024. {{cite web}}:  (עזרה)
| גריף |
| --- | --- | --- |
| אלבומי אולפן | Vertigo |  |
| מיני-אלבומים | The Mirror Talk • Vert1go Vol. 1 • Vert1go Vol. 2 |  |
| מיקסטייפים | One Foot in Front of the Other |  |
| סינגלים | "Mirror Talk"‏ • "Didn't Break It Enough"‏ • "Paradise"‏ • "Eternal Flame"‏ • "Good Stuff"‏ • "Forgive Myself"‏ • "Say It Again" • "1,000,000 X Better"‏ • "Inside Out"‏ • "Love Is a Compass"‏ • "Black Hole"	‏ • "One Foot in Front of the Other"‏ • "Shade of Yellow"‏ • "One Night"‏ • "Head on Fire"‏ • "Walk"‏ • "Vertigo"‏ • "Astronaut" ‏ • "Miss Me Too"‏ |  |
| סיבובי הופעות | Vertigo World Tour |  |
| --- | --- |
בקרת זהויות :  MusicBrainz release group: d4f3fd90-5571-4d8b-8c19-b6acc3b631a7
קרנית - קרן לפיצוי נפגעי תאונות דרכים

| --- | --- |
סמליל תאגיד קרנית
 מידע כללי
 מדינה:  ישראל 
 תאריך הקמה:  1975
 חוק:  חוק פיצויים לנפגעי תאונות דרכים 
 מטה מרכזי:  דרך מנחם בגין 23, מגדל לוינשטיין, תל אביב-יפו, ישראל
 www.karnit.co.il
 
קרנית - קרן לפיצוי נפגעי תאונות דרכים היא תאגיד שהוקם ב-1975 מכוח חוק פיצויים לנפגעי תאונות דרכים ותפקידו להבטיח פיצוי לנפגע שנגרמו לו נזקי גוף בתאונת דרכים שאינו יכול לקבל פיצוי מחברת ביטוח.
הסיבות העיקריות לאי יכולת לקבל את הפיצוי מחברת הביטוח הם:
הנוהג האחראי לפיצוי אינו ידוע – למשל נפגעי תאונות "תאונת פגע וברח".
אין לנוהג ביטוח לפי פקודת הביטוח – נפגעים מרכב שהיה נהוג על ידי נהג חסר רישיון נהיגה או רכב גנוב או רכב שנעשה בו שימוש בניגוד לתנאי הפוליסה (דוגמת עסק של הסעת נוסעים בשכר) נפגעים על ידי רכב שלא בוטח כחוק (עקב אי תשלום הפרמיה). במקרה זה חברת הביטוח של הרכב הפוגע אינה צריכה לפצות את הנפגע אלא קרנית, אולם קרנית יכולה לאחר מכן לתבוע בהודעת צד ג את הנהג שנהג ברכב הפוגע ו/או את בעל הרכב הפוגע עבור הסכום ששילמה לנפגע.
המבטח עצמו חדל פירעון – נפגעים מרכב שהיה מבוטח בחברת ביטוח אשר נכנסה להליכי פירוק.
הקמת קרנית מילאה את החללים, שנותרו בהסדר הכללי של "פיצוי מהיר לכל נפגע".
במקביל להקמת קרנית הוקמה "קרנית-שטחים" שהייתה אחראית לפיצוי נפגעים מתאונות בשטחי יהודה ושומרון ורצועת עזה. במסגרת הסכם אוסלו א' הועבר תפקידה לקרן שהוקמה על ידי הרשות הפלסטינית לפיצוי נפגעי תאונות דרכים.
למימון פעילות הקרן משמש חלק מפרמיית ביטוח החובה, המועבר לקרן. לקרן מינהלה שאותה ממנה שר האוצר. מנכ"ל הקרן מדצמבר 2010 הוא רו"ח איתן השחר.
הערות שוליים

↑  פיצוי על תאונת פגע וברח, באתר מנוע הזכויות הלאומי, ‏25 במרץ 2024
↑  פניה לקרנית במקרה תאונת פגע וברח, באתר דין - עורכי דין ומידע משפטי בישראל, ‏21 באוגוסט 2016
↑  פיצוי על תאונת פגע וברח, באתר כל זכות
↑  ליטל דוברוביצקי, נפצע בתאונה ברכב ללא ביטוח חובה - ויפוצה בשני מיליון שקל, באתר ynet, 26 במאי 2022
↑  באנגלית: Palestinian Road Accident Victims Compensation Fund
| חברות ביטוח בישראל |
| --- | --- | --- |
| חברות פעילות | AIG • ביטוח ישיר • איילון • ביטוח חקלאי • הכשרה • הפניקס • הראל • ווישור • כלל ביטוח • מגדל • מנורה מבטחים • ענבל • שירביט • שלמה ביטוח • שומרה • ליברה • קרנית • הפול |  |
| סוכניות מובילות | מבטח סימון • מדנס |  |
| חברות שנסגרו | אבנר • אליהו • הסנה |  |
המפקח על הביטוח • התאגיד המנהל של המאגר לביטוח רכב חובה בע"מ (הפול) • איגוד חברות הביטוח בישראל • התאחדות חברות לביטוח חיים בע"מ
מחוזות קלדוניה החדשה

קבוצת איים זו מהווה קולקטיב מיוחד של צרפת. מבחינה מנהלית קלדוניה החדשה מחולקת ל-3 מחוזות אשר מחולקים לנפות.
מפת מחוזות קלדוניה החדשה
| 0 | 1 | 2 | 3 | 4 | 5 |
| --- | --- | --- | --- | --- | --- |
| מס' | שם | בירה | שם בשפת המקור | אוכלוסייה  נכון לשנת 2019 | שטח, קמ"ר |
| 1 | מחוז הדרום | נומאה | province Sud‏ | 203,144 | 7,303 |
| 2 | מחוז הצפון | קונה | province Nord ‏ | 49,910 | 9,583 |
| 3 | מחוז איי הנאמנות | ליפו | province des îles Loyauté ‏ | 18,353 | 1,981 |